b'\n_START_ARTICLE_\nPurkyn\xc4\x9bjeva vlakna\n_START_SECTION_\nHistologija\n_START_PARAGRAPH_\nPurkyn\xc4\x9bjeva vlakna so edinstven kon\xc4\x8dni organ. Histolo\xc5\xa1ki pregled poka\xc5\xbee, da se v steni prekatov razcepijo. Elektri\xc4\x8dni impulzi vanje prispejo iz sinuatrialnega vozla. \xc4\x8ce ni aberantnih vlaken, so te vlakna medsebojno lo\xc4\x8dena s kolagenom ali sr\xc4\x8dnim skeletom._NEWLINE_Purkyn\xc4\x9bjeva vlakna so specializirana za hitro prevajanje impulzov (\xc5\xa1tevilni napetostno uravnavani natrijevi kanali in mitohondriji ter manj miofibril kot okoli\xc5\xa1na mi\xc5\xa1i\xc4\x8dna vlakna). Zaradi razmeroma manj miofibril se barvajo druga\xc4\x8de od okoli\xc5\xa1nih sr\xc4\x8dnih celic, zaradi glikogena, nakopi\xc4\x8denega ob jedru, pa so pod mikroskopom svetlej\xc5\xa1a in ve\xc4\x8dja od sosednjih vlaken, urejenih v vzol\xc5\xbeni smeri (vzporedno s sr\xc4\x8dnim vektorjem). Pogosto so dvojedrna.\n_START_SECTION_\nVloga\n_START_PARAGRAPH_\nNa sr\xc4\x8dno frekvenco mo\xc4\x8dno vpliva avtonomni \xc5\xbeiv\xc4\x8dni sistem. Purkyn\xc4\x9bjeva vlakna nanjo ne vplivajo, razen v primeru okvare sinuatrialnega vozla. Nanje vplivajo elektri\xc4\x8dni impulzi iz sinuatrialnega vozla._NEWLINE_Purkyn\xc4\x9bjeva vlakna ob kr\xc4\x8denju prekatov prenesejo impulz za kr\xc4\x8denje iz levega in desnega kraka prevodnega sistema v miokard prekatov. To povzro\xc4\x8di kontrakcijo prekatov in nastanek sile, ki iztisne kri iz srca, bodisi v plju\xc4\x8dni obtok iz desnega prekata bodisi v sistemski obtok iz levega prekata._NEWLINE_\xc4\x8ce pride do okvare nastajanja impulzov pred njimi, lahko Purkyn\xc4\x9bjeva vlakna pro\xc5\xbeijo impulze s frekvenco od\xc2\xa015 do\xc2\xa040 utripov na minuto. Sinuatrialni vozel obi\xc4\x8dajno impulze pro\xc5\xbei s frekvenco od\xc2\xa060 do\xc2\xa0100 utripov na minuto. Ta vlakna torej ustvarjajo akcijske potenciale, vendar z ni\xc5\xbejo frekvenco kot sinuatrialni vozel, zato je njihova sposobnost pro\xc5\xbeenja impulzov zavrta. Tako so Purkyn\xc4\x9bjeva vlakna zadnja, ki \xc5\xa1e omogo\xc4\x8dajo nastajanje sr\xc4\x8dnih impulzov, \xc4\x8de drugi spodbujevalniki odpovejo. Ob pro\xc5\xbeenju Purkyn\xc4\x9bjevih vlaken lahko pride do prezgodnjega kr\xc4\x8denja prekatov oz. prezgodnje ventrikularne kontrakcije ali pa do ventrikularnega bega.'